Bubbles en belle betower | The Grotto
Home Afrikaans Bubbles en belle betower
Daar is iets magies omtrent rondinge. Maak nie saak of dit nou ‘n seepbel of ‘n swanger maag of ‘n oogbal of ‘n borrel in ‘n Aero tjoklit is, skryf Lise Beswick in hierdie liriese rubriek.
Kleurvolle M&M’s en grasgroen ertjies is rond. So ook die glinsterende bal van my oog en die roomkleurige maan. Die vuurspuwende musiekmakende voortsnellende planete, blou bessies en bloedrooi tamaties ook.
Maar die opwindendste sfeer (behalwe ‘n bal miskien) is ‘n seepbel, ‘n bubble.
Die betowering wat die drie-dimensionele vorm inhou, is vars en nuut asof dit elke keer die eerste keer is wat jy dit beleef. Ek is opgewonde elke keer as ek aan die gewiglose, deurskynende, swewende bal vorm gee of dit aanskou.
Dit lyk soos ‘n huisie van silwerskoon glas waarin ‘n mens kan sweef en van bo af op alles kan neerkyk. Dit lyk veilig en sterk asof selfs reën en hael dit nie sou kon beskadig nie.
Die sfeer is ‘n betowerende vorm. Dis sag op die oog, bevredigend om na te kyk. Aangenaam om te hanteer ook – dit pas perfek in die palm van jou hand.
Deur dit te gooi, skop, rol of slaan verskaf dit ure se hipnotiserende vermaak. Skares juig, spanne duik, rol, fynkam en fnuik mekaar om ‘n ronde vorm in ‘n sekere rigting te stuur.
Die klapgeluid van ‘n krieketbal teen ‘n kolf of die diepkeel klok-klok van pool-balle teen mekaar is fassinerend mooi.
‘n Swanger vrou se ronding is goddelik gevorm. ‘n Vierkantige maag sou heelwat slytasie van hoeke en meubels meebring, aangesien dit ‘n nuwe tydelike vorm is.
As dit by kos kom, bevredig die rondinge die oë, proe en vat-sensasies. Of dit ‘n scoop roomys of waatlemoenballetjies is, of druiwekorrels waaruit die sous spat wanneer jy dit stukkend byt of die stadige kleiner suig van ‘n groot ronde soet stokkielekker – dit bly opwindend.
Die lugborrels in die bruin vleis van ‘n Aero sit dit in ‘n tekstuur van ‘n ander klas. Net so maak dit van die koffie met skuimmelk ‘n belewenis.
Wolke skuim op stoomwarm water vertroos, bederf, ontspan, vernuwe die gemoed en gee ‘n tweede asem. Dit streel probleme weg en maak jou ryk en vervuld.
‘n Seepbel se leeftyd is kort. ‘n Mens probeer hulle altyd vang – en dan breek hulle. As iets breek, skrik jy, of jy’s hartseer, of teleurgesteld, of bang jy kry raas.
Maar nie met ‘n seepbel nie – dit kan maar breek. Die mooi was daar vir ‘n kort rukkie, maar die vreugde bly soos ‘n reënboog wat elke keer verras en betower.
Die stukkie reënboog op die seepbel reflekteer in duisend skitterdruppels op jou trane en die water in jou lyf.
Hang net af hoe die lig val.